Rezumatul tezei

DIMENSIUNEA MĂRTURISITOARE A CREDINȚEI - COLINDUL CREȘTIN

# Stadiul cercetării

Până în acest moment cercetarea științifică teologică nu a cunoscut lucrări care să trateze colindul într-o formă sistematică și din punct de vedere misiologic. De departe, din punct de vedere cantitativ, cercetarea etnografică cuprinde un număr consistent de studii. De cealaltă parte, cercetarea teologică cunoaște introduceri și prefețe din veacul al XIX-lea, câteva studii și articole din veacul al XX-lea și lucrări mai ample la trecerea din veacul XX-lea în al XXI-lea. Însă, cercetarea misiologică lipsește cu desăvârșire, cu excepția trimiterilor indirecte la aspecte ce pot fi catalogate drept misiologice. Rămân nediscutate în continuare subiecte precum rolul avut de colind în misiunea Bisericii de păstrare, transmitere și apărare a învățăturii de credință, de vestire, actualizare și preamărire a Nașterii Fiului lui Dumnezeu și de mărturisire, adorare și împărtășire a lui Hristos. Acest fapt nu este întâlnit doar pe plan local, ci și internațional unde colindul cade în categorii de cercetare precum este cea muzicală, istorică, socială și, arareori, teologică.

# Noutatea tezei

Caracterul de nou al tezei este dat de perspectiva pe care o urmărește și modul în care folosește textul sursă. Teza vine să evalueze colindul creștin într-o cheie misiologică urmărind să arate în ce măsură putem vorbi despre un proces de mărturisire a credinței creștine prin colind. În întregimea sa, teza este ca un laborator în care fiecare capitol reprezintă un test misiologic la care colindul este supus: referințele patristice și istorice la cultul sărbătorii Nașterii, Crezul niceo-constantinopolitan, principiile misiologie ortodoxe, contextul datinii colindatului și viziunea Bisericii Ortodoxe Române asupra colindului. Cei patru ani în care teza a fost redactată și-au lăsat amprenta asupra conținutului tezei prin tema propusă de către Sfântul și Marele Sinod al Bisericii Ortodoxe Române spre omagiere. Astfel, am acordat mai multă atenție rolului avut de colind în educația religioasă, mai cu seamă în cea a tinerilor, raportului dintre iconografie și colind ca sursă de inspirație pentru cel din urmă și opresiunilor îndreptate împotriva textului religios al colindului în perioada comunistă și, în cele din urmă, rolului datinii colindatului de a aduce comunitatea împreună în jurul unui țel comun și importanței avută de satul românesc în istoria datinii.

# Metodologia

Metodologia întrebuințată este una calitativă, pornind de la evaluarea și prezentarea datelor existente pe marginea subiectului și continuând cu cercetarea colindului raportat la cinci aspecte misiologice. Metoda de adunare și analiză a datelor a fost analiza textuală inductivă[[1]](#footnote-1): versurile cu conținut creștin au fost adunate la un loc, apoi au fost comparate și clasificate conform trăsăturilor comune interne, temele, motivele și simbolurile care s-au generalizat au fost folosite pe principiu codificator și, în final, au fost testate în contextul teologic misionar. Argumentația este una interdisciplinară, cercetarea desfășurându-se ținând cont de mai multe tipuri de materiale. La bază stau izvoarele reprezentate de colecțiile și antologiile de colinde, apoi lucrările de specialitate în domeniul misiologiei, teologiei și folclorului și, în final, studiile de specialitate.

# Teza de cercetare

Teza de față vine să conștientizeze cititorul de rolul avut de colind, de-a lungul timpului, în activitatea misionară Bisericii și de bogăția teologică a textelor de colind. Aceasta este exprimată prin următoarea: „Care sunt argumentele, factorii și aspectele pentru care colindul religios poate fi considerat ca având o dimensiune misionară?”. Demersul pentru a răspunde va fi unul bazat pe explorare și evaluare. Teza va urmări să descrie conținutul teologic prezent în colind, să evalueze colindul ca instrument, mijloc și activitate misionară, și să stabilească măsura în care colindul poate fi plasat în sfera misionară. Acestea sunt cele trei elemente componente esențiale pe care conținutul Ortodoxiei îl presupune: 1) Mărturisirea credinței, 2) Exprimarea sau manifestarea credinței și 3) Trăirea sau actualizarea credinței. Astfel, lucrarea are în vedere relația textului de colind cu teologia în perspectivă misiologică. Din teza de cercetare rezultă trei concepte misiologice teoretice la care voi face referire în mod frecvent în cuprinsul lucrării. Tema A este colindul ca instrument misionar de păstrare, transmitere și apărare a învățăturii de credință. Tema B consideră acțiunea de a colinda ca mijloc misionar de mărturisire, adorare și împărtășire a lui Hristos prin cuvânt. Iar tema C cuprinde datina colindatului în complexitatea ei ca activitate misionară de vestire, actualizare și preamărire a Nașterii Fiului lui Dumnezeu.

# Conținut

Pe lângă aspectele tehnice, capitolul introductiv arată cum colindul a apărat la intersectarea societății creștine în formare cu o societate păgână deja formată. Evoluția colindului creștin a fost pecetluită la un moment dat cu termenul „ler” care, în principal, are rolul de refren. Apogeul evoluției colindului a fost prin aprofundarea mesajului creștin într-un asemenea grad încât a apărut sub-specia numită „Cântec de stea”. Capitolul introductiv culminează cu expunerea a două linii istorice pe care datina colindatului poate fi urmărită până la Nașterea Fiului lui Dumnezeu. În sens simbolic, primii colindători au fost îngerii prezenți la Naștere. Colindul a fost „creat de sfinți și este de origine divină”[[2]](#footnote-2). Acesta s-a născut din viu grai – din ecoul a ceea ce s-a transmis de către cei care au fost martori la Nașterea Mântuitorului Hristos.

Linia patristică este prima dintre ele. Aceasta ne demonstrează faptul că datina colindatului apare și se integrează într-un context special de prăznuire a Nașterii. Referințele patristice la modul de prăznuirea a Nașterii Domnului au ca temă generală împodobirea sărbătorii cu un fast special. În scrierile a peste 10 dintre Sfinții Părinți ai primului mileniu creștin găsim trimiteri la aspecte înrudite cu ceea ce reprezintă astăzi datina colindatului. Lista acestora începe cu Clement Romanul: „Păziți zilele sărbătorilor, fraților, și mai întâi să fie celebrată de voi Nașterea în ziua a 25-a lunii a 9-a”[[3]](#footnote-3); continuă cu Efrem Sirul, Sfinții Capadocieni și Roman Melodul și se încheie cu Ioan Damaschin și Iosif Imnograful. Această imnografie patristică descoperă înțelesul profund și însemnătatea pe care Nașterea o avea pentru creștini în primele veacuri. Primele imne ale Nașterii pot fi considerate niște ecouri în fundalul învățăturilor transmise creștinilor transmise de-a lungul veacurilor de a vesti și preamări Nașterea Fiului lui Dumnezeu cu cântări simple, ecouri care de la un punct au devenit datină de sine stătătoare.

Linia istoriei laice este cea de-a doua. Aceasta din urmă ne demonstrează societatea creștină a acceptat și a practicat datina într-un mod foarte natural. Părintele Ioan G. Coman, pe baza epigrafiei din Scythia Minor de după anul 431, care conține expresia „Maria naște pe Hristos” conchide că acum apar colindele hristologice și mariologice: „în această perioadă s-au închegat colindele în cinstea Nașterii copilului Iisus și a Maicii Domnului”[[4]](#footnote-4). Istoria înregistrează cântece, dramaturgie, podoabe și creații populare care încep să înconjoare colindatul. Privind toate referințele patristice și istorice, devine greu de Crezut că poporul român n-a avut colinde creștine până în veacul al XVII-lea, când italienii au avut din veacul al XIII-lea, francezii au avut din veacul XIII-XIV, englezii din al XV-lea și germanii din al XVI-lea.

Pentru a aborda dimensiunea mărturisitoare a colindului creștin, **capitolul I** face trimitere la Sfânta Tradiție și la Crezul niceo-constantinopolitan. Capitolul urmărește să descopere dacă punctele învățăturii de credință din Crez se regăsesc și în colinde și, dacă da, în ce măsură. În redactarea capitolului, crezul este folosit ca o structură de rezistență pe care o îmbrac în versuri de colind cu mesaj teologic. Radu Marian afirma despre colind că „[p]rintr-un limbaj alegoric simplu și clar, colindele transmit peste veacuri elemente dogmatice esențiale, ca cele descrise în «Faptele Apostolilor»”[[5]](#footnote-5). Colindul este raportat la cele patru părți ale crezului: despre Sfânta Treime, despre Biserică, despre Sfintele Taine și despre viața viitoare. Dumnezeu Tatăl reiese drept „Făcător” al lumii și „Tătucă” al creștinilor, care-i ține pe pământ prin puterea Sa. Cele mai multe referințe sunt la Dumnezeu Fiul, dovedind realitatea firii Sale divine și a celei umane, ilustrând crearea lumii prin El și descriindu-I viața pământească. Dumnezeu Duhul Sfânt este mărturisit ca una dintre persoanele Sfintei Treimi care a avut rolul de a „însufla” pe proroci și de a participa la zămislirea lui Hristos, descoperindu-se în Noul Testament în chip de porumbel. Biserica în sens de instituție este corabie care duce sufletele spre mântuire iar în sens fizic este loc de slujire a lui Dumnezeu și de iertare a păcatelor. Aspectele sacramentale sunt reprezentate de referințele la cinci dintre Sfintele Taine iar aspectele eshatologice de referințe la timpul sfârșitului lumii, la rai și iad, la accesul în rai și la osândirea în iad.

Raportarea corpusului de colinde românești la Crez dovedește că, în spatele versurilor de colind creștin, se află învățătura niceo-constantinopolitană. De aici se desprind trei aspecte importante privind colindul și trei privind crezul. În primul rând, prin colind continuă extra-liturgic mărturisirea învățăturii de credință ortodoxă realizată prin Crez. În al doilea rând, colindul conține o învățătură de credință corectă și completă. Mai mult decât atât, înseamnă că învățătura de credință a Bisericii mărturisită prin Crez ar putea fi chiar reconstruită pe baza corpusului de colinde format din textele citate în teză. În al treilea rând, colindul dovedește similarități cu texte patristice, de spiritualitate sau dogmatice. Acestea dovedesc o coerență și o corectitudine a învățăturii de credință mărturisită prin colind, dar și o asemănare între modul în care învățătura de credință este receptată, explicată și exprimată prin Sfânta Scriptură sau prin Sfânta Tradiție și modul în care aceasta este receptată, explicată și exprimată prin Teologia Populară. Raportarea crezului la colind, arată, în primul rând, că primul dintre acestea a fost receptat de românul creștin ca un rezumat al învățăturii sale de credință și dezvoltat în colind prin elemente de teologie populară. În al doilea rând, pentru creștinul simplu, crezul și colindul sunt inter-dependente pentru verificare și explicare. Acest fapt este dovedit de cazurile în care diferite variante de text de colind transmit aceleași idei dogmatice. În al treilea rând, crezul funcționează ca sursă pentru perceptele morale ale colindului, ducând învățătura de credință în zona practică și îndemnând la însoțirea credinței cu fapte bune.

Demersul **capitolului al II-lea** a constat în ordonarea versurilor de colind conform temelor hristologice mai importante. Părintele Mircea Păcurariu afirma în 1994 că „majoritatea colindelor au în centrul lor pe Iisus Hristos”[[6]](#footnote-6). Capitolul se folosește de principiul hristocentricității și de textul Sfintei Scripturi în raport cu colindul pentru a evalua dimensiunea sa mărturisitoare. Textele de colind au ca element specific în raport cu misiunea creștină centralitatea Nașterii lui Hristos, eveniment care reprezintă începutul misiunii Sale într-o lume căzută. În colinde, Nașterea nu este prezentă singură, ci este împletită cu viața Sa de copil și adult și culminează cu moartea și învierea. Astfel, între momentele mântuitoare ale vieții Sale întâlnim o dinamică împletită cu o tensiune între durere și bucurie sau speranță și împlinire. Colindul, îndreptat spre trecutul istoric al mântuirii omului, conține o istorie a ceea ce Dumnezeu a făcut pentru mântuirea noastră. Interpretarea care se oferă Scripturilor în colind este în lumina Celui care a tâlcuit ucenicilor Scripturile cele despre EL începând cu Moise și de la toți prorocii (*Luca* 24, 25-27). Este interpretarea care a început cu Cel propovăduit în colind ca Întrupat. Colindul, Sfânta Scriptură, și principiul centralității lui Hristos se întrepătrund și se intersectează: Hristos se află în Scripturi și în colind, Scripturile se află în colind și sunt Cuvântul care este la Dumnezeu, iar colindul vorbește din Scripturi despre Hristos. Este o formă care în același timp este și mărturisire și adorare a lui Hristos.

Ceea ce a reușit în definitiv acest capitol să arate este că textele colindelor au în centrul lor pe Hristos ca persoană. Toată acțiunea din spatele colindului este de fapt un mijloc misionar de mărturisire, adorare și împărtășire a lui Hristos prin cuvânt. Prin versurile cântate, colindătorul nu urmărește ca ascultătorul să se atașeze de evenimente sau de tradiție, ci de Mântuitorul Hristos și pe El să-L mărturisească.

În colind, suntem martorii unor schimbări de perspectivă în ceea ce privește descrierea și prezentarea învățăturii de credință privind persoana Mântuitorului. Avem colinde în care se povestește prin vocea colindătorilor sau prin a persoanelor divine și a sfinților. Colindătorii descriu evenimentul Nașterii, se roagă și aduc slavă lui Dumnezeu și fac urări gazdelor. Tatăl și Fiul vorbesc despre Sine sau despre cele înconjurătoare fie prin cuvinte autentice din Scriptură, fie prin unele puse de autor în seama Lor. Ei vorbesc între ei, cu sfinții, cu sufletele credincioșilor sau cu gazdele colindate. Fecioara Maria, apostolii și sfinții au propriile discursuri. Personajele și elementele folclorice, fauna și flora sunt personificate în contextul Nașterii pentru a-și prezenta propria viziune. Astfel, elemente din lumea animală, precum cerbul sau peștele, și din cea vegetală precum bradul, tisa și mărul sunt ecouri ale viziunii bizantine și liturgice privind cosmosul dar și poli ai dinamicii dintre crucea și învierea lui Hristos. Schimbările de perspectivă sunt un mod de împărtășire a lui Hristos aproapelui drept centru al vieții Bisericii, drept Creator, Domn și Mântuitor a toate și drept începător al misiunii care duce spre Împărăția cerurilor într-o lume căzută.

**Capitolul** **al III-lea** continuă demersul celui anterior prin raportarea colindului la celelalte șapte principii ale misiologiei ortodoxe. Gheorghe Alexe subliniază capacitatea textului de colind de a incorpora adevărul de credință spunând despre colind că este partea folclorului religios românesc ce conține „mărturisiri de credință, simple și spontane, înveșnicite prin puterea ritului de-a lungul generațiilor, care au sorbit și sorb cu aceeași căldură stropii răcoritori ai credinței străbune”[[7]](#footnote-7).

Colindatul se pliază pe toate cele 8 principii ale misiologiei ortodoxe. Versurile conțin o teologie treimică asemănând pe Dumnezeu cu un soare cu trei raze, aducându-i o slavă întreită și vorbind despre crearea lui de către Dumnezeu ca de trei meșteri. În același timp, textele de colind selectate descriu și exemplifică o comuniune tripartită: o comuniune între oameni, o comuniune între om și Dumnezeu și una între om și natură după modelul celei existente între Persoanele Sfintei Treimi. Apoi, versurile descriu dimensiunea pnevmatologică a misiunii Bisericii vorbind despre o integrare prin îndumnezeire și o incorporare în ea prin sfințenie și despre colindător ca despre un teofor. Colindătorul, ca unul dintre mădularele trupului lui Hristos, desfășoară o activitate care se încadrează în lucrarea misionară a Bisericii prin care își îndeplinește responsabilitatea de a da mărturie despre vestea cea bună. Activitatea colindătorului la Crăciun constă în a aduce pe Hristos în casele creștinilor, în a-L mărturisi și în a-I vesti lucrarea mântuitoare. Mărturisirea Nașterii se face tuturor și în comuniune: „Și noi am plecat*î*, / Noi, la colindat, / Toate satele, măi, / Toate gazdele”[[8]](#footnote-8). Colindul se cântă comunional: în comuniunea celor care îl dăruiesc și în comuniunea celor care îl primesc. Corpusul de colinde este asemenea unui catalog care inventariază păcatele personale ca fapte rele de care creștinul trebuie să se ferească dar nu fără a inventaria și virtuțile ca fapte bune pe care el trebuie să le îmbrățișeze. În textele colindelor descoperim o inculturație la nivel național, regional și familial prin trei categorii principale de elemente: onomastice, geografice și populare. Colindul dobândește un caracter ecumenic de la dimensiunea ecumenică a Bisericii Universale păstrând amprenta experienței liturgic-patristice și misionare și învățătura de credință centrată pe Hristos de la începutul veacurilor creștine[[9]](#footnote-9).

Colindatul este o formă pe care misiunea internă a Bisericii o îmbracă la Nașterea Domnului. Prin colindat Biserica are în vedere pe cei botezați ai săi, îi scoate din ritmul vieții obișnuite de peste an și le oferă un mod diferit de a trăi credința împreună cu întreaga comunitate, iar faptul că datina nu îndeplinește doar o funcție descriptivă, ci și se pliază pe principiile misiologiei ortodoxe face din el un veritabil mijloc misionar. Colindatul devine expresie a vieții de comuniune a Bisericii și răspunsul la chemarea la unitatea a iubirii lui Dumnezeu.

**Capitolul al IV-lea** prezintă raportarea colindului la aspectele formale ale datinii și la contextul de misiune reprezentat prin actanți, timp, loc, daruri, acceptul de a primi colindul, autorul și aspectul estetic dovedesc că este un instrument și un mijloc misionar. Capitolul este o abordare sincronică a datinii colindatului, arătând despre context că este unul al bucuriei și al tainei, dar și unul al rânduielii și al așezării.

Colindul ca instrument misionar și datina ca mijloc de misiune sunt supuse categoriilor și normelor. Cele două sunt reglementate de reguli bine fixate în mentalul colectiv al poporului, întâlnindu-se aproape la scară națională. Actanții datinii sunt colindătorul și colindatul, fiecare cu statutul propriu și condiții speciale necesare de îndeplinit. Colindătorul și colindatul sunt importanți ca elemente constitutive în misiunea Bisericii deoarece „misiunea creștină face parte din planul lui Dumnezeu de mântuire și desăvârșire a lumii, constituind acea parte care se realizează în istorie prin Biserică și membrii acesteia”[[10]](#footnote-10). Timpul este bine delimitat în: timp de pregătire și timp de colindat, împărțit în momente în care colindă câte o categorie de vârstă și catalogat ca timp diferit de restul anului. Pentru că Biserica nu poate înceta a fi Biserică misionară[[11]](#footnote-11), timpul colindului nu este altceva decât un timp de misiune care cunoaște mai multe forme: un timp de pregătire, un timp de oficiere și un timp de bucurie. Executarea colindului se face într-un spațiu de ținută religioasă delimitată de scripturistic, tradițional, ceremonial, festiv și emoțional. Locul de misiune și spațiul de colindat nu pot fi orișiunde existând doar câteva delimitări spațiale posibile: biserica, curtea, fereastra și interiorul casei. Acțiunea datinii nu poate începe fără ca membrii cetei să-și fi câștigat acordul de a colinda prin consimțământul dat de gazda într-o stare de bucurie. Pentru ca ceata să-și îndeplinească misiunea gazda trebuie să i se deschidă, să deschidă ușa casei și să o accepte. Asemenea începutului care nu este lăsat la voia întâmplării, sfârșitul colindatului este marcat prin oferirea de daruri de către gazdă ca răsplată pentru efortul depusă de ceată. Atât pentru primirea acceptului cât și pentru primirea de daruri există un număr de argumente folosite de ceată pentru a-și îndreptăți cererea. Dacă colindătorii sunt văzuți ca misionari ai cuvântului lui Dumnezeu iar Apostolul Pavel sfătuiește ca cei ce propovăduiesc Evanghelia să trăiască din Evanghelie, atunci 1 *Corinteni* 9, 14 devine argument scripturistic pentru oferirea și primirea de daruri la colind. În timpul colindatului și ceva timp după aceea, ceata care colindă trebuie să trăiască din colindul ei.

Autorul de colind nu este caracterizat de individualitate, ci de colectivitate. Numele autorilor se pierde în negura vremii, având un autor colectiv al colindului creștin care dă dovadă de credință vie, limbaj teologic și de geniu popular. Genialitatea poporului român a îmbrăcat colindul și datina într-o frumusețe, gingășie și bucurie care mișcă omul întreg, atât sufletește cât și trupește.

În ultimul capitol al lucrării, raportarea colindului la istoria recentă a României și la viziunea Bisericii Ortodoxe Române dovedește că acțiunea colindării este un mijloc misionar de mărturisire și adorare a lui Hristos și o activitate misionară de vestire, actualizare și preamărire a Nașterii Sale. Viziunea acesteia este despre o activitate misionară desfășurată prin colind cu finalitate în mare parte hristologică, dar și eclesiologică, eshatologică, soteriologică, antropologică și culturală, cu temei și model scripturistic și cu relevanță pentru orice context. Conținutul capitolului îl reprezintă referințele ierarhilor ortodocși români la colind din pastorale trimise înainte, în timpul și după perioada comunistă. Răsfoind și căutând în corpusul de pastorale la Nașterea Domnului, descoperim răspândite trimiteri care, adunate, realizează un portret omiletic și misionar de secol XX-XXI al colindului. Trimiterile sunt ca piesele unui mozaic care prinde formă atunci când urmează o temă și o structură. De exemplu, pentru PF Daniel Ciobotea, prigoana asupra colindului creștin din vremea comunistă a fost doar una dintre fețele persecuției la care a fost supus creștinismul în ultimele veacuri[[12]](#footnote-12). Sau, mitropolitul Bartolomeu Anania amintea că atunci când, sub dictatura atee colindele au fost alungate din drumuri și cărări, acestea s-au refugiat în locul din care plecaseră, ca într-un adăpost al lor firesc, care este Biserica”[[13]](#footnote-13). Fiind puternic atașat de creația sa, poporul nu putea să se desprindă de colind, iar regimul a știut că este imposibilă înlăturarea conștiinței poporului din colind și colindul din conștiința poporului. De aceea, în comparație cu perioada pre și post comunistă, pastoralele chiriarhale au fost „afectate” de mesaje „patriotice” impuse de regim, fapt care s-a răsfrânt și asupra modului de a privi colindul: liant între generațiile trecute, cele prezente și cele viitoare.

Ierarhii aduc în discuție centralitatea lui Hristos din colind, privesc colindul ca făcând parte din identitatea sărbătorii Nașterii, precum sărbătoarea reprezintă identitatea colindului. În referințele lor, ierarhii citează versuri de colind cu scopul de a ilustra ideea transmisă și de a consacra și legitima practica. Biserica a știut că prin colindul creștinul poate da mărturie pentru credința sa și face din el un act de credință. Colindul poate fi un instrument misionar de păstrare în suflete a tainei Întrupării, de predare a evlaviei față de evenimentul mântuitor generației următoare și de mărturisire a aspectelor dogmatice care gravitează în jurul evenimentului.

Referințele citate de dinainte și după perioada comunistă arată că valoarea colindului a rămas aceiași. Colindul a rămas important pentru misiunea internă a Bisericii și după ce perioada de prigoană religioasă s-a încheiat, dovedind că nu devine valoros doar în momente de restriște religioasă și lipsit de valoare după sfârșirea perioadei. Referințele de după anul 1989 arată că datina devine importantă în transmiterea învățăturii de credință, în actualizarea evenimentului Nașterii Fiului lui Dumnezeu și împărtășirea lui Hristos.

# Concluzii

În cele din urmă, ca efect misionar, colindul face ca participarea credincioșilor la misiunea Bisericii să fie una activă, putând vorbi despre o antrenare a creștinilor la viața Bisericii prin colind. Colindul are posibilitatea de a pătrunde foarte ușor în anumite zone sociale ale Bisericii care s-au îndepărtat într-atât de centrul ei, de Hristos, încât sunt greu de atins. Identificăm oameni în parohii care nu participă în niciun fel la viața Bisericii, care participă dar fără o prea mare implicare, care stau într-o zonă de confort, și mai întâlnim pe unii care sunt profund implicați, care încurajează și întăresc viața spirituală a comunității și care antrenează și pe alții. Colindul are capacitatea de a desfășura o misiune duhovnicească în fiecare dintre aceste categorii de oameni. Pe neparticipați îi poate conștientiza, pe participanții pasivi îi poate urni spre a fi mai activ implicați, iar celor activi le poate desăvârși lucrarea.

Teza de față demonstrează în ce măsură putem considera colindul creștin ca făcând parte din dimensiunea mărturisitoare a credinței. Textele de colind conțin o bogăție de înțelesuri teologice, de învățături morale și de aspecte spirituale. Din păcate, multe dintre ele rămân ascunse omului simplu sub negura timpului care s-a așternut peste limbajul arhaic al textului sau sub lipsa de cultură religioasă a ascultătorului. De multe ori, urechilor colindătorului și deopotrivă ascultătorului li se dau să audă nestemate teologice de care nu sunt conștienți. În acestea descoperim comuniunea persoanelor umane, vedem lucrarea lui Dumnezeu, descoperim ascunzișurile minții omului și învățăm despre tainele înălțării duhovnicești. Descoperim exprimată nevoia omului de a fi în contact cu Dumnezeu și, din nou, în acea stare paradisiacă în care ne-am aflat inițial. În plan lumesc, descoperim omul cu grijile, nevoile și greutățile sale, din care simte nevoia să se descătușeze și să se refugieze într-o lume fără griji. Astfel, colindul înglobează o pleiadă de aspecte ale credinței creștine, acoperind aspecte biblice, dogmatice și liturgice și evenimente din viața Mântuitorului, care acoperă întreaga Sa viață pământească de la Naștere și până la Înălțare. De fapt, întreg colindul reprezintă o istorie a mântuirii omului care are în centru Nașterea Fiului lui Dumnezeu și care, adiacent, prezintă momentele ce au pregătit-o și efectele pe care le-a adus.

1. Analiza inductivă presupune adunarea datelor fără niciun criteriu de clasificare; analizarea, compararea și clasificarea fără nici o ipoteză; generalizarea în mod inductiv în teme, motive și simboluri și testarea într-un alt context. Vezi M. Agabrian, *Cercetarea calitativă a socialului: design şi performare*, Institutul European, Iași, 2004, p. 28. [↑](#footnote-ref-1)
2. Vasile Stanciu, „Cîntarea cultică ortodoxă, mijloc de activitate misionară”, în: *Studii Teologice*, XXXVII (1985), 7-8, p. 541. [↑](#footnote-ref-2)
3. *Constituțiile Sfinților Apostoli prin Clement, V.XIII.1* trad. de diacon Ioan I. Ică jr. în *Canonul Ortodoxiei I,* Deisis, 2008, p. 679 [↑](#footnote-ref-3)
4. Pr. Ioan G. Coman, *Scriitori bisericești din epoca străromână,* EIBMBOR,București, 1979, p. 321. [↑](#footnote-ref-4)
5. Radu Marian, *Izvor din izvor,* Editura Risoprint, Cluj Napoca, 2002, pp. 153-154. [↑](#footnote-ref-5)
6. Pr. Prof. Mircea Păcurariu, „Colindele de Crăciun”, în: *Revista Teologică,* SN, IV (LXXVI 1994), 4, p. 101. [↑](#footnote-ref-6)
7. Gheorghe Alexe, „Maica Domnului în colindele religioase românești”, în: *Studii Teologice,* SN, V (1953), 9-10, p. 661. [↑](#footnote-ref-7)
8. Ispas 2007, 59. [↑](#footnote-ref-8)
9. Petru Caraman susține în teza sa etnografică de doctorat susținută în 1928, în Cracovia, că datina colindatului este una care nu are patrie, ci este universală, deoarece niciuna dintre patriile care astăzi o cultivă nu se poate lăuda că ea i-a oferit începutul; vezi Petru Caraman, *Colindatul la români, slavi ...*, pp. 3-4. [↑](#footnote-ref-9)
10. Pr. prof. dr. Valer Bel, *Misiune, parohie, pastorație: coordonate pentru o strategie misionară,* Editura ReNașterea, Cluj-Napoca, 2002, p. 6. [↑](#footnote-ref-10)
11. Pr. prof. Valer Bel, *Misiune, parohie, pastorație ...*, p. 6. [↑](#footnote-ref-11)
12. PF Daniel Ciobotea, *Comori ale ortodoxiei,* Trinitas, Iași, 2007, p. 12. [↑](#footnote-ref-12)
13. † Bartolomeu Anania, „Pastorală arhierească”, în: *Revista Teologică,* SN, V (LXXVII 1995), 4, p. 13. [↑](#footnote-ref-13)